钦定古今图书集成/理学汇编/文学典/第060卷 > 罗隐
## 钦定古今图书集成/理学汇编/文学典/第060卷 > 罗隐

按《全唐诗话》，“隐字昭谏，馀杭人。隐池之梅根浦，自号
江东生，为唐相郑畋、李蔚所知。畋女览隐诗，讽诵不
已，畋疑有慕才意。隐貌寝陋，女一日帘窥之，自此绝
不咏其诗。广明中，池守窦潏营墅居之。光启中，钱镠
辟为从事，节度判官副使。梁祖以谏议召，不行。开平中，魏博罗绍威推为叔父，表授给事中。年八十馀，终”
馀杭。〈有子蹇翁〉

锺陵妓云英，隐旧见之，一日讥隐犹未第，隐嘲之曰：
“锺陵醉别十馀春，重见云英掌上身。我未成名君未
嫁，可能俱是不如人。”

按《梦溪笔谈》：浙帅钱镠时，宣州叛卒五千馀人送款，
钱氏，纳之以为腹心。时罗隐在其幕下，屡谏以谓敌
国之人不可轻信，浙帅不听。杭州新治城堞，楼橹甚
盛，浙帅携寮客观之，隐指却敌，佯不晓曰：“设此何用？”
浙帅曰：“君岂不知欲备敌耶？”隐谬曰：“审如是，何不向
里设之？”浙帅大笑曰：“本欲拒敌，设于内何用？”对曰：“以
隐所见，正当设于内耳。”盖指宣卒将为敌也。后浙帅
巡衣锦城，武勇指挥使徐绾、许再思挟宣卒为乱，火
青山镇，入攻中城，赖城中有备，绾等寻败，几于覆国。
按《云仙杂记》：罗隐喜笔工，苌凤语之曰：“笔，文章货也。
吾以一物助子取高价。”即赠雁头笺百幅。士夫闻之，
怀金同价，或以彩罗大组换之。

按《北梦琐言》：唐罗给事隐、顾博士云，“俱受知于相国
令狐公绹。顾虽鹾商之子，而风韵详整。罗亦钱塘人，
乡音乖刺，相国子弟每有宴会，顾独与之丰韵谈谐，
莫辨其寒素之士也。顾文赋为时所称，而切于成名，
尝有启事陈于所知，只望丙科尽处，竟列名于尾株
之前也。罗既频不得意，未免怨望，竟为贵子弟所排”，
契阔东归。黄寇事平，朝贤议欲召之，韦贻范沮之曰：
“某曾与之同舟而载，虽未有识，舟人告云：‘此有朝官’。
罗曰：‘是何朝官？我脚夹笔可以敌得数辈。必若登科
通籍，吾徒为秕糠也’。”由是不果召。

按《南康府志》：“罗隐，字昭谏，钱塘人。诗名藉甚，累举进
士不第，遂放浪山水，寓居都昌，卒葬治西一里许。宋
开河掘得其墓，有石钤曰：‘此地好行船，权葬一千年，
直待顾主簿，移我到望仙’。”